b'\n_START_ARTICLE_\nSicut dudum\n_START_SECTION_\nZgodovina\n_START_PARAGRAPH_\nKanarske otoke, ki so bili znani \xc5\xbee v gr\xc5\xa1ko-rimskem obdobju, je ponovno odkril Genov\xc4\x8dan Lanzerotto Maloncello  med 1310-1339. To je omogo\xc4\x8dilo postopno pokristjanjenje ozemlja, na katerem so prebivali \xc4\x8drnci (zamorci, negroidi) in povzro\xc4\x8dilo napetosti med \xc5\xa0panijo in Portugalsko glede lastni\xc5\xa1tva nad otoki. Negotovost oblasti je omogo\xc4\x8dala iberskim razbojnikom pohode in ropanja, saj se niso ozirali na dejstvo, ali so bili domorodci kristjani ali ne. Po letu 1430, ko so otoki pripadli \xc5\xa0paniji, sta upravnik otokov Juan de Baeza in krajevni \xc5\xa1kof Fernando de Talmonte opozorila pape\xc5\xbea Evgena na lov na su\xc5\xbenje ter zahtevala posredovanje.  Pape\xc5\xbe se je strinjal z zahtevo in objavil bulo, ki jo sodobni zgodovinarji imenujejo kot Creator Omnium (z dne 17. decembra 1434) oziroma Sicut Dudum (z dne 13. januarja 1435); naslovil jo je na pristojne \xc5\xa1panske \xc5\xa1kofe.\n_START_SECTION_\nVsebina\n_START_PARAGRAPH_\nBula nalaga takoj\xc5\xa1njo in nepreklicno izob\xc4\x8denje su\xc5\xbenjeposestnikov, ki niso osvobodili svojih su\xc5\xbenjev v roku petnajstih dni, od kar so bili pou\xc4\x8deni o vsebini listine. V najkraj\xc5\xa1i obliki (Sicut dudum), razen skrbi za svobodo vernikov in novokr\xc5\xa1\xc4\x8dencev, ki jo spremlja obsodba su\xc5\xbeenjstva in zasu\xc5\xbenjevalcev (diversa illicita et nefaria commiserunt), so ustrezni nagibi zoper su\xc5\xbeenjstvo du\xc5\xa1nopastirski in cerkveni: pod\xc4\x8drtuje, da bi pogromi \xc2\xbbkatoli\xc5\xa1kih\xc2\xab\xc2\xa0roparjev lahko prepre\xc4\x8dili spreobrnjenja in krste poganov (ab suscipiendi Baptismatis proposito retrahentes) ter postavili v slabo lu\xc4\x8d kr\xc5\xa1\xc4\x8dansko vero (ac Christiane religionis non modicum detrimentum). Najdalj\xc5\xa1a ina\xc4\x8dica (Creator omnium) pa predpostavlja protisu\xc5\xbeenjske nagibe teolo\xc5\xa1ke vrste.\n_START_SECTION_\nOcena\n_START_PARAGRAPH_\nNekateri zgodovinarji zmanj\xc5\xa1ujejo splo\xc5\xa1nost obsodbe in menijo, da bula obsoja le zasu\xc5\xbenjevanje kr\xc5\xa1\xc4\x8denih domorodcev in pripravnikov na krst. Druga gro\xc5\xbenja z izob\xc4\x8denjem bi dala misliti v tem smislu. Po drugi strani pa prva gro\xc5\xbenja ne dela verske razlike med \xc5\xbertvami. Tako daje jasno vedeti, da se obsodba nana\xc5\xa1a na su\xc5\xbeenjstvo samo po sebi. Pa tudi tedaj, \xc4\x8de bi se nana\xc5\xa1alo varstvo le na kr\xc5\xa1\xc4\x8dence in na tiste, ki se na krst pripravljajo, bi \xc5\xa1\xc4\x8ditila torej kateregakoli domorodca, tudi pogana, glede na dejstvo, da bi se tudi on mogel pripravljati na krst.'